**RAZMATRANJE I ZAJEDNIČKA MOLITVA – VAZMENO TRODNEVLJE - VELIKI PETAK 10. travnja 2020.**

*Ukoliko je moguće, prije početka molitve i razmatranja, okupite se oko središnjeg križa kojega imate u kući. Ukoliko nemate križ na nekom od zidova u kući, onda možete staviti križ na obiteljski stol uz upaljenu svijeću ili lampion.*

**U IME OCA I SINA I DUHA SVETOGA! AMEN.**

**Poslušajmo odlomak iz Evanđelja po Ivanu:**

Tada Pilat uze i izbičeva Isusa. A vojnici spletoše vijenac od trnja staviše mu ga na glavu; i zaogrnuše ga grimiznim plaštem. I prilazili su mu i govorili: »Zdravo, kralju židovski!« I pljuskali su ga. A Pilat ponovno iziđe i reče im: »Evo vam ga izvodim da znate: ne nalazim na njemu nikakve krivice.« Iziđe tada Isus s trnovim vijencem, u grimiznom plaštu. A Pilat im kaže: »Evo čovjeka!« I kad ga ugledaše glavari svećenički i sluge, povikaše: »Raspni, raspni!« Kaže im Pilat: »Uzmite ga vi i raspnite jer ja ne nalazim na njemu krivice.« Odgovoriše mu Židovi: »Mi imamo Zakon i po Zakonu on mora umrijeti jer se pravio Sinom Božjim.«

Kad je Pilat čuo te riječi, još se više prestraši pa ponovno uđe u dvor i kaže Isusu: »Odakle si ti?« No Isus mu ne dade odgovora. Tada mu Pilat reče: »Zar meni ne odgovaraš? Ne znaš li da imam vlast da te pustim i da imam vlast da te razapnem?« Odgovori mu Isus: »Ne bi imao nada mnom nikakve vlasti da ti nije dano odozgor. Zbog toga ima veći grijeh onaj koji me predao tebi.«

Od tada ga je Pilat nastojao pustiti. No Židovi vikahu: »Ako ovoga pustiš, nisi prijatelj caru. Tko se god pravi kraljem, protivi se caru.« Čuvši te riječi, Pilat izvede Isusa i posadi na sudačku stolicu na mjestu koje se zove Litostrotos – Pločnik, hebrejski Gabata – a bijaše upravo priprava za Pashu, oko šeste ure – i kaže Židovima: »Evo kralja vašega!« Oni na to povikaše: »Ukloni! Ukloni! Raspni ga!« Kaže im Pilat: »Zar kralja vašega da razapnem?« Odgovoriše glavari svećenički: »Mi nemamo kralja osim cara!«

Tada im ga preda da se razapne. Uzeše dakle Isusa. I noseći svoj križ, iziđe on na mjesto zvano Lubanjsko, hebrejski Golgota. Ondje ga razapeše, a s njim i drugu dvojicu, s jedne i druge strane, a Isusa u sredini. A napisa Pilat i natpis te ga postavi na križ. Bilo je napisano: »Isus Nazarećanin, kralj židovski«. Taj su natpis čitali mnogi Židovi jer mjesto gdje je Isus bio raspet bijaše blizu grada, a bilo je napisano hebrejski, latinski i grčki. Nato glavari svećenički rekoše Pilatu: »Nemoj pisati: 'Kralj židovski', nego da je on rekao: 'Kralj sam židovski.'« Pilat odgovori: »Što napisah, napisah!«

Vojnici pak, pošto razapeše Isusa, uzeše njegove haljine i razdijeliše ih na četiri dijela – svakom vojniku po dio. A uzeše i donju haljinu, koja bijaše nešivena, otkana u komadu odozgor dodolje. Rekoše zato među sobom: »Ne derimo je, nego bacimo za nju kocku pa komu dopadne« – da se ispuni Pismo koje veli:

»Razdijeliše među se haljine moje, za odjeću moju baciše kocku.«

I vojnici učiniše tako.

Uz križ su Isusov stajale majka njegova, zatim sestra njegove majke, Marija Kleofina, i Marija Magdalena. Kad Isus vidje majku i kraj nje učenika kojega je ljubio, reče majci: »Ženo! Evo ti sina!« Zatim reče učeniku: »Evo ti majke!« I od toga časa uze je učenik k sebi.

Nakon toga, kako je Isus znao da je sve dovršeno, da bi se ispunilo Pismo, reče: »Žedan sam.« A ondje je stajala posuda puna octa. I natakoše na izopovu trsku spužvu natopljenu octom pa je primakoše njegovim ustima. Čim Isus uze ocat, reče: »Dovršeno je!« I prignuvši glavu, preda duh.

Riječ Gospodnja.

**RAZMATRANJE I POTICAJ:**

Okupljeni smo Gospodine danas kako bismo s tobom podijelili patnju, teškoće, muku i tvoju smrt na križu. Veliki Petak je dan kada si za nas raspet na drvo križa, na mjestu kojega su Židovi zvali Golgota. Ti si nas toliko ljubio da si darovao svoj život za svakog čovjeka. Kako je velika tvoja ljubav koju imaš prema nama. Tako je neshvatljiva i prekrasna.

Tako je teško gledati i zamišljati Isusa dok podnosi bičevanje, udarce i uvrede. Teško je zamišljati kako nosi svoj križ na svojim umornim i izranjenim ramenima i tijelu. Još teže je gledati Isusa kako ga pribijaju na križ zajedno sa dvojicom razbojnika. Isus kojega toliko volimo sada pati i trpi. Isus nakon svega što je doživio, umoran i ranjen umire na križu. On, Sin Božji, umire kako bi spasio tebe i mene od naših grijeha.

Ispod njegovog križa bili su njegova Majka Marija koju je i nama dao za Majku. Tamo su bili i apostol Ivan i Marija Magdalena koji su ga pratili do kraja na njegovom križnom putu. Teško je kada umire netko koga voliš, nije to lako prihvatiti. Ali uvijek se sjetimo kako smrt nema zadnju riječ. Smrt nije kraj. Isus je umro, ali nakon tri dana u grobu dogodit će se nešto veliko. Dogodit će se ono što je Isus govorio dok je poučavao svoje apostole i ljude pozivao da se pomire s Bogom.

**ZAJEDNO IZMOLIMO KRIŽNI PUT. (svaku postaju može izgovarati drugi član obitelji)**

KRATKI KRIŽNI PUT

**1. postaja: Isusa osuđuju na smrt.**

A on je smrt pretvorio u život. Gospodine, daj da se ne bojim nikakvih osuda, jer imam Tebe koji me štitiš, nosiš i podižeš u svim poteškoćama. Slava Ocu…

**2. postaja: Isus prima na se križ.**

Hvala Ti Gospodine za sve naše obiteljske križeve. Nije ih uvijek jednostavno nositi. Ali gledajući Tebe imamo uzor i poticaj kako sve možemo s Tobom i kada smo zajedno.

**3. postaja: Isus pada prvi put pod križem.**

Gospodine, pomozi nam shvatiti kako nije tragedija kada padnemo i pogriješimo. Padovi nas uče kako biti ponizni. Iz naših padova možemo učiti kako rasti u ljubavi prema svojoj obitelji i bližnjima.

**4. postaja: Isus susreće svoju svetu Majku.**

Isuse, hvala ti za naše majke (možemo reći ime majke i/li bake). Hvala Ti što su nam podarile život i što se svakodnevno brinu za nas. Hvala Ti za njihovu toplinu i nježnost, njihov zagrljaj i poljupce. Zdravo Marijo…

**5. postaja: Šimun Cirenac pomaže Isusu nositi križ.**

Isuse, svatko od nas u našoj obitelji može biti poput Šimuna Cirenca. Šimun je pomogao tebi nositi križ. Daj da i mi shvatimo kako smo pozvani jedni drugima pomagati svaki dan.

**6. postaja: Veronika pruža Isusu rubac.**

Isuse, tebi je Veronika pružila rubac i pomogla ti poput sestre. Hvala Ti za našu braću i sestre (možemo nabrojati imenom našu braću i sestre) s kojima živimo i rastemo. Slava Ocu…

**7. postaja: Isus pada drugi put pod križem.**

Gospodine Isuse, pomozi nam u svakodnevnim kušnjama i osobnim padovima. Ne daj nam zaboraviti kako uvijek imamo jedni druge i tebe kada je teško i da se uvijek možemo povjeriti svojoj obitelji i Tebi.

**8. postaja: Isus tješi jeruzalemske žene.**

Gospodine Isuse Ti si tješio druge u trenutcima kada su svi mislili da trebaju tješiti tebe. Pomozi nam prepoznati kada drugi u našoj obitelji ili rodbini i susjedstvu trebaju našu utjehu ili lijepu riječ. Zdravo Marijo…

**9. postaja: Isus pada treći put pod križem.**

Ti si Gospodine naša snaga u teškoćama. Okupljaj nas uvijek oko Tebe u zajedničkoj molitvi kako bi svaki dan iznova ustajali i bili svjesni kako si Ti s nama u svakom danu našega života.

**10. postaja: Isusa svlače.**

Isuse, često puta znam izreći neke ružne riječi svojim bližnjima. Pomozi mi da shvatim kada pretjeram i da mogu tražiti iskreno oproštenje. Slava Ocu…

**11. postaja: Isusa pribijaju na križ.**

Gospodine naš, hvala Ti što si prihvatio muku i križ. Tim činom si nam pokazao kako se ljubav pokazuje djelima, a ne samo riječima. Budi uz nas da svojim djelima možemo svjedočiti tebe i tvoju ljubav.

**12. postaja: Isus umire na križu.**

Isuse, Ti su umro, kako bi mi mogli živjeti. Hvala ti za naš život i za našu obitelj. Svatko od nas je tako poseban i dragocijen u Tvojim svetim očima. Uči nas zahvaljivati svaki dan iznova. Slava Ocu…

**13. postaja: Isusa skidaju s križa.**

Ti si Isuse nakon što su te skinuli s križa bio zagrljen od svoje Majke u njenom krilu. Pomozi i nama da se međusobno više grlimo, povjeravamo i razgovaramo. Posebno sa svojim roditeljima. Zdravo Marijo…

**14. postaja: Isusa polažu u grob.**

Isuse, na ovoj postaji te molimo za sve one koji su pokojni u našoj obitelji i koji su položeni u svoje grobove. (možemo nabrojati sve članove koji su preminuli). Hvala Ti što su hodali ovom zemljom i bili dio našega života. Vjerujemo da se sada s tobom raduju u nebu.

**15. postaja: Isus ustaje iz groba.**

Kako je lijepo znati da si Ti Isuse živ. Kako je lijepo znati da smrt nije pobjedila. Ti si pobjednik. A zajedno s Tobom i mi pobjeđujemo. Pomozi nam shvatiti kako je smrt samo prijelaz u vječnost s Tobom. Oslobodi nas straha od smrti i daruj povjerenje u Tvoju svetu volju. Slava Ocu…

**ZAVRŠNA MOLITVA**

*(Izgovara ju otac obitelji, ostali članovi mogu kleknuti i prignuti glavu na blagoslov)*

Gospodine Isuse Kriste, Ti si svojom mukom i smrću na križu uzeo na sebe naše boli, patnje, teškoće i grijehe. Molimo Te da po svojoj muci po kojoj si nas spasio i otkupio blagosloviš našu obitelj i naš zajednički život. Isuse, Spasitelju i Otkupitelju naš molim Te štiti i čuvaj svojom Presvetom Krvlju - (sada otac nabroji sve ukućane imenom). Blagoslovi nas u svome svetom Imenu da se s tobom radujemo u sve dane do svršetka svijeta. Amen.

Molitve, razmatranja i križni put pripremio Josip Matezović, vjeroučitelj iz Vinkovaca.